Nr. înreg. 45554/DSCDD/06.05.2019

Direcția Schimbări Climatice și Dezvoltare Durabilă

**REFERAT DE APROBARE**

Conform prevederilor art. IV, punctul 28 din Hotărârea Guvernului nr. 19/2016 privind organizarea și funcționarea Ministerului Mediului și pentru modificarea unor acte normative, cu modificările și completările ulterioare, Ministerul Mediului asigură coordonarea implementării Schemei de comercializare a certificatelor de emisii de gaze cu efect de seră în România (schema ETS).

Directiva 2003/87/CE de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (Directiva ETS), cu modificările și completările ulterioare, a fost transpusă în legislația națională prin H.G. nr. 780/2006 privind stabilirea schemei de comercializare a certificatelor de emisii de gaze cu efect de seră.

Directiva ETS a fost revizuită în 2018 prin Directiva 2018/410/CE de modificare a Directivei 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu și a Deciziei (UE) 2015/1814.

Printre altele, revizuirea a constat în modificarea procesului de alocare pentru perioada a 4a a schemei de comercializare, astfel a fost modificat factorul linear de reducere a volumului de certificate pentru alocarea gratuită, este prevăzută o actualizare a valorilor de referință aferente determinării alocării gratuite de certificate, alocarea din rezerva pentru instalațiile nou-intrate se face pe baza creșterii producției calculată pe baza unei medii pe doi ani consecutivi ai producției, alocarea se face pe două perioade de 5 ani în cadrul perioadei 2021-2030.

Pentru alocarea gratuită de certificate de emisii de gaze cu efect de seră pentru perioada 2021-2020, au fost stabilite noi reguli de alocare prin Regulamentul delegat UE nr. 2019/331 de stabilire a normelor tranzitorii pentru întreaga Uniune privind alocarea armonizată și cu titlul gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului.

Conform prevederilor Regulamentului menționat, statele membre trebuie să transmită la Comisia Europeană Măsurile Naționale de Implementare (NIMs), până la data de 30 septembrie 2019.

În vederea respectării termenului de transmitere a NIMs și a aplicării prevederilor Regulamentului delegat UE nr. 2019/331, a fost elaborat ”*Ordinul pentru stabilirea cadrului instituțional pentru aplicarea Regulamentului Comisiei 2019/331 de stabilire a normelor tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului”.*

În acest sens, supunem aprobării proiectul de ” *Ordin pentru stabilirea cadrului instituțional pentru aplicarea Regulamentului Comisiei 2019/331 de stabilire a normelor tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului”*, în vederea desfășurării procesului de alocare gratuită a certificatelor de emisii de gaze cu efect de seră pentru perioada a 4a a schemei de comercializare.

DIRECTOR

Luminița GHIȚĂ

Șef Serviciu Dezvoltare Durabilă

Cu delegare de atribuții și coordonare Direcție

Avizat

Șef Serviciu Schimbări Climatice Mihaela KOLLE

Elaborat: Nicoleta Datcu, consilier superior, Serviciul Schimbări Climatice